Falsfréttir og rangar fullyrðingar eru algengar á þýskum samfélagsmiðlum í aðdraganda þingkosninga í landinu 26. september.
Avaaz samtökin skoðuðu fréttir af þeim sem sækjast eftir því að leysa Angelu Merkel af hólmi en hún hefur verið kanslari síðastliðin 16 ár. Þar kemur í ljós að rangar eða ónákvæmar fréttir um Annalenu Baerbock kanslaraefni Græningja eru miklu fleiri en fréttir af Armin Laschet sem Kristilegir demókratar tefla fram sem kanslara eða Olaf Scholz kanslaraefni Jafnaðarmanna. Christoph Schott hjá Avaaz segir að eftir að Baerbock bauð sig fram hafi falsfréttum um hana fjölgað. "Þá sáum við mikla aukningu í rangfærslum í fréttum af henni, ein skýringin gæti verið sú að hún er kona með sterkar skoðanir og því auðvelt að ráðast á hana", segir Christoph Schott hjá Avaaz. Hann bendir á að þegar vanþekkingu er dreift vísvitandi þá gæti það haft áhrif á almenningsálitið. Niðurstöður okkar benda til þess að ógnin sé raunveruleg", segir Schott. Áður fyrr reyndu blaða- eða fjölmiðlafulltrúar að hafa áhrif á almenning en nú hafa samfélagsmiðlar tekið við hlutverkinu. Sem dæmi um það nefnir Schott að fljótlega eftir að Baerbock tilkynnti framboð sitt birtust fréttir um að hún vildi banna börnum að halda gæludýr. Þessum fréttum var vísað á bug en mánuðum síðar voru frambjóðendur flokksins spurðir hvers vegna Baerbock vildi banna börnum að eiga gæludýr.